Jocundas noctes ac luces jmprecor almas. Venerabilis magister, vtinam condignas dominationi vestre gracias agere possim pro benevolencia mihi prestita in hac re, s. vacancia illius heneficii prememorati scriptis me exhortando. Sane, optabilis domine, iam dudum requisiuissem ambitum idipsum impetrandi, sed vereor ac certe prenostico tali beneficio indignum apud patres me censerj tum quia canonia sit et per consequens alcius meis meritis, tum quia semel alias frustratus mea peticione pro re ambigua et incerta inquietare me amplius erubesco. Porro habeo pro certo, quod parochia, que Ieskis dicta, sita in confinibus Ruthenorum, vacabit. Quamprimum Deo propicio dominus meus venerandus electus erit consecratus, estimo quod par esset mihi premaritarj, quia beneficium Borga supradictum parui est prouentus, sed locus ipse quietus. Vtinam mee paruitati saltem de ea patres mej mihi prouiderent. Sed scio quod et ea frustrabor, quia procurante domino Erico milite, aduocato Viburgensi, capellano suo deputetur. Oportet me denuo diuagarj pro tempore, postea providebor. His visis felix sit vita vobis in corpore sano. Juvenis vester dominacioni vestre de reliquis negociis certificabit. Ex Viburgis crastino Lucie. Vester in votis Ericus presbiter …. Adress: Venerando spectabilique viro, bonarum arcium magistro domino Thome ecclesie Perna curato dignissimo fautori suo singulari.